岳珂
将发琵琶亭
前岁西泝鄂，今岁东入吴。
同一琵琶亭，行客各异涂。
当时白傅恨，陈迹久榛芜。
岂特无遗音，榛芜今亦无。
突兀眼前屋，丹恶涂{左木右上次下呆}栌。
废兴曾几时，传舍同蘧庐。
已见两折柳，於此饯老夫。
昔持使者节，今发追锋车。
我则齐出处，世自分荣枯。
而况天地间，万变同须臾。
我观商妇者，琐琐岂足书。
琵琶本常技，何地无此徒。
夫贩浮梁茶，妇即空舟{上尸下立}。
长吏湿青衫，礼法毋乃疎。
乐天子牟心，一念存江湖。
讵关暇蟆陵，维以怀故都。
譬之泽畔吟，此语非寓欤。
盖尝考遗集，一事曾同符。
闻歌鹦鹉洲，寻声得幼姝。
倚樯润明月，清泪垂真珠。
夫君当此时，正属典午初。
不应奇谤后，无复思廉隅。
六义有比兴，观洧传洵盱。
托物皆一理，实事那相须。
人情伏与妒，所值分贤愚。
低眉终不说，正耻悻悻俱。
初意只如此，胶柱何足拘。
子折武昌柳，予宅浔阳庐。
二诗端可识，一笑聊洗诬。
明朝重回首，挝鼓催征舻。